Muamer Zukorlić

Muamer Zukorlić (Orlje, Tutin, 15. februar 1970 – 6. novembar 2021, Novi Pazar) bio je bošnjački političar i glavni muftija Mešihata Islamske zajednice u Srbiji. Na predsjedničkim izborima u Srbiji 2012. godine kandidovao se kao nezavisni kanditat za funkciju predsjednika Srbije. Jedan je od osnivača Bošnjačke akademije nauka i umjetnosti (BANU). Obavljao je funkciju predsjednika Narodne skupštine Republike Srbije od 2016. do 2020, te potpredsjednika od oktobra 2020. do njegove smrti.

 Biografija 
Osnovnu školu je završio u selu Ribariće, općina Tutin i Gazi Husrev-begovu medresu u Sarajevu. Islamski fakultet, odsjek šerijatsko pravo, upisuje u Konstantini u Alžiru, a završava ga u ljeto 1993. Za prvog predsjednika Mešihata Islamske zajednice Sandžaka izabran je oktobra 1993. njegovim osnivanjem, da bi na tu funkciju bio ponovo izabran 1998. i 2003.

Postdiplomske studije je apsolvirao u Libanu. Na Objediniteljskom Saboru Islamske zajednice u Srbiji 27. marta 2007. izabran je za predsjednika Mešihata Islamske zajednice u Srbiji i glavnog muftiju, da bi u julu 2008. na izborima u Islamskoj zajednici bio ponovo izabran za njenog poglavara. U svom petnaestogodišnjem predvođenju Islamske zajednice, muftija Zukorlić je zaslužan za osnivanje niza njenih ustanova. Osnivač je prvog islamskog glasnika u Sandžaku – Glas islama, čiji je bio prvi glavni i odgovorni urednik. Inicijator je osnivanja Izdavačke djelatnosti "El Kelimeh", izdavačke kuće u Srbiji, kao i Mekteba za predškolski i školski uzrast. Utemeljio je medresu "Gazi Isa-beg" i primarno je zaslužan za njen brz razvoj. Prvi je dekan Fakulteta za islamske studije, predsjednik je Internacionalnog univerziteta u Novom Pazaru i njegov osnivač i prvi rektor. Izabran je i za nosioca liste Bošnjačke kulturne zajednice na izborima za Bošnjačko nacionalno vijeće (BNV), gdje je odnio pobjedu i gdje je postao član skupštine BNV-a. Bio je član Rijaseta Islamske zajednice u Bosni i Hercegovini.
lijevo|mini|295x295piksel|Muamer Zukorlić kao muftija Mešihata Islamske zajednice u Srbiji 2010.
Na prvim direktnim izborima za Nacionalni savjet Bošnjaka koji su održani 6. juna 2010. pojedinačno najveći broj glasova (45–50%) osvojila je Bošnjačka kulturna zajednica na čijem je čelu bio muftija Muamer Zukorlić. Državni organi su donijeli odluku o nepriznavanju prava Bošnjačkoj kulturnoj zajednici da samostalno formira Nacionalni savjet jer nije osvojila ukupnu većinu glasova. Uprkos ovoj odluci Bošnjačka kulturna zajednica je proslavila pobjedu i izvršila konstituisanje Bošnjačkog nacionalnog vijeća koje je na sjednici održanoj 25. jula 2010. usvojilo deklaraciju kojom se bošnjački narod proglašava konstitutivnim narodom u Srbiji.

Na predsjedničkim izborima u Srbiji 2012. kandidovao se za predsjednika Srbije kao nezavisni kandidat, a prema konačnim rezultatima osvojio je 1,39 % glasova. Pred vanredne parlamentarne izbore 2016, privremeno se odrekao pozicije muftije sandžačkog, kako bi predvodio izbornu listu Bošnjačke demokratske zajednice (BDZ). Ubrzo je podnio i ostavku na tu dužnost i raspoređen je na radno mjesto savjetnika u Mešihatu Islamske zajednice u Srbiji.

U decembru 2017. Bošnjačka demokratska zajednica (BDZ) Sandžaka preimenovana je u Stranku pravde i pomirenja (SPP), s ciljem proširenja svog djelovanja izvan Sandžaka i ponude programa prihvatljivog Bošnjacima, Srbima i pripadnicima drugih nacionalnih zajednica u Srbiji. Za predsjednika SPP izabran je Muamer Zukorlić.
mini|227x227piksel|Mezar Muamera Zukorlića u haremu Altun-alem džamije u Novom Pazaru.
Na parlamentarnim izborima 2016. izabran je za narodnog poslanika u Skupštini Republike Srbije i izabran za predsjednika Odbora za obrazovanje, znanost, tehnološki razvoj i informatičko društvo. Iste godine, izabran je za poslanika u Skupštini grada Novog Pazara u periodu od 2016. do 2020.

Kandidovao se 2019. za reisu-l-ulemu Islamske zajednice u Bosni i Hercegovini, a protivnički kandidat za ovu funkciju koji je dobio više glasova i produžio prvi mandat bio je reis Husein Kavazović. U srbijanskim medijima je kritikovan zbog svog političkog djelovanja, i istovremenog obavljanja visoke funkcije u Islamskoj zajednici Srbije.

U sazivu srbijanske skupštine 2020, kao lider Stranke pravde i pomirenja bio je potpredsjednik Narodne skupštine Srbije i predsjednik Odbora za obrazovanje i nauku.

Umro je u Novom Pazaru od posljedica srčanog udara, 6. novembra 2021. Dženazu je predvodio reis-ul-ulema Husein Kavazović u Novom Pazaru. Prvobitno je bio pokopan u rodnom mjestu Orlje pokraj Tutina. Nakon što se početkom 2022. u javnosti pojavila sumnja da nije preminuo prirodnom smrću, nego trovanjem, tijelo je ekshumirano. Nakon obdukcije, ukopan je u haremu Altun-alem džamije u Novom Pazaru.

Po njenu se danas zove džamija u mjestu Ljubinu u Skoplju.

 Također pogledajte 
 Mustafa Cerić
 Novi Pazar
 Sandžak

 Reference 

 Vanjski linkovi 

  Muamer Zukorlić na sajtu sandzakpress.net

Kategorija:Rođeni 1970.
Kategorija:Umrli 2021.
Kategorija:Biografije, Tutin
Kategorija:Alimi
Kategorija:Članovi BANU
Kategorija:Bošnjaci
Kategorija:Muslimani
Kategorija:Bošnjački političari